text: [{"text_idx": "#000002", "text": "Shillong:U nongi\u0308alam ba hakhmat eh jong ka seng BJP Meghalaya State u Bah J A Lyngdoh u la phah shithi iehnoh kam sha u State President ka BJP Meghalaya Pradesh u Bah Ernest Mawrie da kaba ong ba naduh kane ka sngi ba-ar u la iehnoh i\u0308a ka parti mardor."}, {"text_idx": "#000003", "text": "Ha ka shithi u la ong ba ka daw ba kongsan ka jingiehnoh kam kadei namar mynta la kumba 4 snem shiteng u la shah kyntait, bym shah khein\u0303 snep bad shah pynlehrain\u0303 (insulted) bad shah beh ne shah kyntait na ka party, ym tang shisien ne arsien hynrei manla ka por bad sa shisien pat."}, {"text_idx": "#000004", "text": "\u201cNga la trei shaphrang ki kam na ka bynta ka bha ka miat ka parti bad barabor nga la trei ban kyntiew i\u0308a ki jingshongdor ka parti naduh ba nga la pyni\u0308asoh ha u snem 2016. Nga la i\u0308ohi ka lad ba ka parti ka la wanrah shaphang kiba bha bad jingkiew ka jylla jong ngi. Ka kam kaba eh bad kaba pher ka long ka jingaiti sha nga da u Nalin Kohli Ji bad u Ram Madhav Ji ban pyrshang bad tan i\u0308a ki MLA kiba paw ban pyni\u0308asoh bad ka BJP ha shwa ka ilekshon 2018 kaba la leh da nga ha ka jinglah jong nga ha kaba ki 4 ngut ki MLA kum u Bah Sanbor Shullai, u Bah A. L Hek, Bah Robinius Syngkon bad u Bah Justin Dkhar ki la pyni\u0308asoh. Hynrei kaba dangshen bad ka jingkylla ki jingjia ka la pynlong i\u0308a nga ban thoh shithi iehnoh kam,\u201d ong u Bah J A Lyngdoh."}, {"text_idx": "#000005", "text": "U la ong, \u201cKi don bun ki daw na ka bynta kane ha kaba hapoh ka jingi\u0308alam u Bah Mawrie kum u President ka party, nga sngewduh jingkyrmen bad kumjuh ka jingsngew shah shet kylla. Kane ka sakhi na ka jingi\u0308ai shah i\u0308a u paralok ka parti u Bah Rocky Hek kum u kyrtong na ka 17th North Shillong hadien ka jingshah rem jong nga. Sa shisien pat nga la sdang ka jingi\u0308alang bad i\u0308akren bad phi hynrei kam shym longkam. Hadien ba u Bah Rocky Hek u la iehnoh kam mynta u snem, nga la pyrshang biang ban ong ba dei ban khot jingi\u0308alang hynrei kane ruh khlem treikam,\u201d ong u Bah Lyngdoh."}, {"text_idx": "#000006", "text": "\u201cKaei kaba sngewsih eh bad kaba kyndit i\u0308a ka jingshaniah jong nga ha ka parti ka dei ka jingshisha ba katto katne ki dkhot ka party bad maphi phi wanrah pynban i\u0308a ka kyrteng u Bah Martamlin Pyrbot kum u kyrtong bad la donlang ha ka ban thaw i\u0308a ka 17th North Mandal Committee ha kaba sngew long i\u0308ashrut namar ka Mandal Committee ba la thaw manga, kaba la pynlong ban pynskhem ha ka 17th North Shillong la pyndam da ki juh ki briew ha ka khyllipmat kaba khatduh. La pyntip i\u0308a nga da u Bah Sanbor Shullai ba la i\u0308athuh i\u0308a u ba um dei ban poi sha ka i\u0308ingsah jong nga ban pynskhem. Kane kadei ka kam ka bym pynsuk bad sngew kutlad i\u0308a nga halade, ki nongkyrshan jong nga bad ki Karyakartas,\u201d ong u Bah JA.U la ong ba kane kan dei ka jingsdang thymmai jong u bad ong ruh ba um lah ban duh ban ai khublei i\u0308a u Bah Shibun Lyngdoh, u President barim ka BJP u ba la ai jingshaniah da ka thong bad jingi\u0308ohi jingai."}, {"text_idx": "#000007", "text": "\u201cKa jingi\u0308ohi ka rukom synshar kaba bha ha kaba nga la i\u0308oh ban rah bun ki mat bad ki nongi\u0308alam ka SengKmie da kaba i\u0308eng na ka bynta ka kynhun ki Khristan hadien ba i\u0308a ka sngi Good Governance bad Digital Day la thmu pynhab ha ka sngi Christmas na ka bynta ki Khristan. Ha kaba kane ka la i\u0308alam ban i\u0308oh rakhe i\u0308a ka sngi khrismas ha ka shi tai\u0308ew ha ka jaka tang ha ka sngi 25 tarik marwei bad kumjuh ka jingkhang bam doh masi, kiba dei ki kam kiba nga la jer kyrteng khyndiat ha ka por ba don ha ka BJP. Kane ka la long namar ka mon babha bad ka jingi\u0308atreilang bad u Bah Shibun ba ngi kum ka parti ki la lah ban heh ban san.Nga ai khublei ruh i\u0308a u Nalin Kohli Ji, u Ram Madhav Ji, u Ram Lal Ji, u Ajay Jamwal Ji bad u Jagdamba Ji i\u0308a ki jinghikai, i\u0308alam bad kyrshan ha ka por ba i\u0308asoh bad ka parti. Ki la hikai i\u0308a nga ki jingdonkam ban long kiba khuid ha ka khein\u0303 ka diah kaba la i\u0308arap shibun ha ki jingshim rai jong nga,\u201d u la ong."}, {"text_idx": "#000011", "text": "Pynbna ha u , ka dor kaba jem shibun\nHaba phi don ia kino kino ki jing pynbna, ban pynmih ha U Rupang lane ha ka online news portal jong U ; ym donkam ban wan dalade sha ophis jong U Rupang. Phah ia ki jingthoh da ka whatsapp, ha u number 9436994891 lane ha [email protected] bad ngin sa kren ma ngi iaphi. Phi lah ban phah ia ki video ban pynmih ha youtube channel jong U Rupang, ki jingthoh, ki jingdro, ki design. Ka dor kaba jem shibun."}]